
RAPORT DE SPECIALITATE
privind desemnarea reprezentantului Consiliului Local al Municipiului Timișoara în Adunarea Generală a Acționarilor AQUATIM S.A

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind desemnarea reprezentantului Consiliului Local al Municipiului Timișoara în Adunarea Generală a Acționarilor AQUATIM S.A;
Având în vedere dispozițiile Legii nr. 31/1990 privind societățile, republicată, cu modificările și completările ulterioare;
Având în vedere Actul constitutiv al AQUATIM S.A , actualizat;
Având în vedere Dispoziția Primarului Municipiului Timișoara nr. 451/2022 privind încetarea raportului de serviciu al domnului Adrian Bodo, director executiv la Direcția Fiscală a Municipiului Timișoara;
Având în vedere dispozițiile art. 6 din Hotărârea Consiliului Local al Municipiului Timișoara nr. 38/2007 privind aprobarea reorganizării Regiei Autonome Apă-Canal AQUATIM Timișoara în societate comercială pe acțiuni și asocierea Municipiului Timișoara cu Județul Timiș, Orașul Deta și Orașul Jimbolia, în vederea înființării operatorului regional pentru servicii publice de alimentare cu apă și de canalizare, prin care domnul Bodo Adrian  a fost desemnat reprezentant al Consiliului Local al Municipiului Timișoara în Adunarea Generală a Acționarilor AQUATIM S.A;
Facem următoarele precizări:
Ținând cont că raportul de serviciu al domnului Bodo Adrian din funcția de director executiv la Direcția Fiscală a Municipiului Timișoara a încetat la data de 01.07.2022 este necesară desemnarea unui nou reprezentant al Consiliului Local al Municipiului Timișoara în Adunarea Generală a Acționarilor AQUATIM S.A.
Potrivit art. 3 pct. 2 lit. a) Municipiul Timișoara are competența de a numi reprezentanţii unităţii administrativ-teritoriale în adunarea generală a acţionarilor şi de a aproba mandatul acestora.
În conformitate cu prevederile art. 64^3 din Ordonanța de Urgență a Guvernului nr. 109/2011 privind guvernanța corporativă a întreprinderilor publice, numărul reprezentanţilor statului sau ai unităţii administrativ-teritoriale în adunarea generală a acţionarilor la întreprinderile publice este de maximum două persoane.
Funcţionarii publici, personalul contractual şi persoanele numite sau alese în funcţii de demnitate publică pot fi desemnaţi să reprezinte statul sau unitatea administrativ-teritorială la maximum două întreprinderi publice, în calitate de membru al adunării generale a acţionarilor, cu respectarea prevederilor legale privind incompatibilităţile şi conflictul de interese reglementate de Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare.
Autorităţile publice tutelare care au în coordonare, sub autoritate, în subordine sau în portofoliu întreprinderile publice iau măsuri pentru a asigura funcţionarea acestora în condiţiile prezentului articol.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Conform prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere dipozițiile art. 131 din OUG nr. 57/2019 privind Codul administrativ,  consilierii locali împuterniciţi să reprezinte interesele unităţii administrativ-teritoriale în societăţi, regii autonome de interes local şi alte organisme de cooperare sau parteneriat sunt desemnaţi, prin hotărâre a consiliului local, în condiţiile legii, cu respectarea regimului incompatibilităţilor aplicabil şi a configuraţiei politice de la ultimele alegeri locale.
Având în vedere prevederile legale expuse în prezentul raport, apreciem că Proiectul de hotărâre privind desemnarea reprezentantului Consiliului Local al Municipiului Timișoara în Adunarea Generală a Acționarilor AQUATIM S.A, îndeplinește condițiile pentru a fi supus dezbaterii și aprobării plenului consiliului local. 

